Üzenet az érettségizőknek (vagy az alsóbb éves társaimnak)

Minden ember sikeres akar lenni. De miért csak olyan kevés ember igazán sikeres? Mi a siker receptje, mi a siker titka? Nincs titok. Minden ember tudja mi az az egy dolog, ami a sikerhez vezet. Viszont a „titkot”, ezt az egy dolgot elfedik a téves gondolatok.

A legtöbb ember a sikert is félreértelmezi, amely szintén egy hamis útra tereli őket. A sikert nem pénzben, nem autókban és nem is luxusban mérik. A pénz és a luxus csak egy mellékterméke a sikernek. A siker legelső szintje, ha el tudod képzelni, látod a szemeiddel, hogyan is néz ki az a cél, melyet el akarsz érni. Már a tenyeredben tartod a sikert, ha ezt az első szintet megütöd.

Ha belenyomják a fejedet a vízbe, nem engednek fel, mit teszel? Teljes erőddel azon vagy, hogy valahogy levegőhöz juss. Nem jut eszedbe a tegnapi focimeccs, a bulizás. Abban a pillanatban minden a légzésről szól. A gondolataid és a tested is 100 %-osan a légzésre törekszik. Ha annyira sikeres akarsz lenni, mint amennyire akkor lélegezni akarsz, sikeres leszel.

Miután megtaláltad a **MIÉRTED**, a nehézségek is megtalálnak téged. A folyamatot számtalan megpróbáltatás keresztezi. Viszont ha a ’Miért?’ kérdésre rendes választ tudsz adni, erős a Miérted, nem lesz gondod. Nem fogod tudni feladni. Ha egy példát kellene mondanom, azt érettségi évéből tudom hozni. Eléggé megszállott voltam az edzéssel kapcsolatban, de döntenem kellett. A tanulás, vagy az edzés. Mindkettő fontos volt számomra, ezért úgy döntöttem, hogy feladok dolgokat annak érdekében, hogy elérjem céljaimat. Hajnal 04:45-kor keltem, és iskola előtt mentem edzeni. Fel kellett adnom az alvást. Ébresztőre se volt szükségem, a Miértem keltett fel. Délután pedig szinte minden órámat a tanulással töltöttem. Nem sok ember tudott erről, de nem is kellett tudniuk. A siker és az eredmény beszéljen helyetted.

Mi is valójában a siker titka? 18 év alatt arra jöttem rá, hogy nem kell egy adott országba, adott családba születned, nem kell tehetségesnek lenned. Egy dolog számít, és ez az egy dolog fog elvezetni a sikerhez. Ezt **ERŐFESZÍTÉSNEK** hívják. Legbelül mindenki tudja ezt, de helyette a kifogásokat keresik, a könnyű utat. Nincs könnyű út. Áldozatokat kell hozni.

A siker csak azé lehet, aki hajlandó lehajolni érte, hogy felvegye azt.

Németh Marcell